“Yaks” Uznetda sodir bo‘lgan yilning eng muhim hodisalaridan biri deb tan olindi

2013-yilning so‘nggi kunlarida iLike.uz blogi Uznetda sodir bo‘lgan yilning eng muhim hodisalari ro‘yxatini tuzib chiqdi.
Ro‘yxatga birinchilardan bo‘lib kiritilgan hodisa “Yaks” kir yuvish kukunining reklama kampaniyasidir.

 Foto © Olam.uz
Eslatib o‘tamiz, bir necha oy davomida O‘zbekistonda “Yaks” brendi ostida noma’lum mahsulot reklama qilindi. Reklamada mahsulot nomidan boshqa ma’lumot berilmagani sababli, ko‘pchilik qiziqish bilan uning ma’lum bo‘lishini kutdi.
“Yaks” savdo belgisi qanday mahsulot yoki xizmat turi ekanligi  haqida turli taxminlar “bolaladi”. Ijtimoiy tarmoqlarning ba’zi foydalanuvchilari “Yaks” bu – sharbat degan bo‘lsa, boshqalari 2012-yil o‘z faoliyatini to‘xtatgan “MTS-O‘zbekiston” o‘rnini egallovchi yangi aloqa operatori, deya taxmin qildi.
O‘tib borayotgan yilda chuqur iz qoldirgan voqealardan yana biri sifatida WhatsAppning o‘z o‘rnini Telegram’ga bo‘shatib bergani deb tan olindi.

 Google Play’da o‘zbekistonliklar tomonidan eng ko‘p yuklab olinayotgan dasturlar
WhatsApp so‘nggi paytlarda texnik muammolarga duch kelgani sababli dasturning o‘zbekistonlik foydalanuvchilari ommaviy tarzda Telegram'ga o‘tishni boshlagan, texnik nosozliklar haqida WhatsApp rasmiy tvitteri ham xabar bergan edi. Telegram rasmiy tvitteri ham juda ko‘p o‘zbekistonliklar Telegram’ga a’zo bo‘layotganini tasdiqlagan edi.
Yilning yana bir yorqin hodisasi sifatida WhatsApp orqali Beeline’ning faoliyati to‘xtatilishi haqida tarqalib ketgan uydirma e’tirof etildi.

 Xabardan skrinshot. Foto © gazeta.uz
Ta’kidlash joiz, shu yilning 25-oktabr kuni Beeline Uzbekistan faoliyatining to‘xtatilishi haqidagi yolg‘on xabar respublikamiz bo‘ylab bir necha soat ichida yashin tezligida tarqalgan edi.
Bundan tashqari, 2013-yilda Tas-IX’da “o‘zimizning” pochta — Umail.uz paydo bo‘ldi. Bahorda ish boshlagan bo‘lishiga qaramay, pochta xizmatidan yil oxiriga kelib, 12 ming kishi foydalanayotgani ma’lum bo‘ldi.

 uMail.uz pochta xizmati
Umail.uz xizmati foydalanuvchilari uchun 200 MB hajmga ega pochta qutisi taklif etiladi. Pochta spam va viruslardan himoyalangan. Bitta xatning maksimal hajmi 10 MB ni tashkil etadi.
Uznetda yilning navbatdagi muhim voqeasi — xakerlar hujumi.

 Xakerlik hujumiga uchragan O‘FF rasmiy sayti bosh sahifasidan skrinshot
Eslatib o‘tamiz, 11-iyun – O‘zbekiston milliy terma jamoasi JCh-2014 saralash bosqichi doirasida Janubiy Koreya bilan o‘tkazilgan o‘yinda imkoniyatni boy bergan kuni O‘zbekiston futbol federatsiyasi rasmiy sayti Clone Security xakerlik guruhi tomonidan ishdan chiqarilgan edi.
Shuningdek, noyabr oyida O‘zbekistonning “Xalq so‘zi” gazetasi saytiga bangladeshlik xakerlarning Bd Grey Hat Hackers guruhi tomonidan hujum qilingan edi.
O‘zbekistonda Artel va UZTE smartfonlarining ishlab chiqarilayotgani Uznetda navbatdagi shov-shuvga sabab bo‘ldi.

 Artel Adi 5S. Foto © artel.uz
Eslatib o‘tamiz, noyabr oxirida UZTE brendi ostida Xitoy bilan hamkorlikda ishlab chiqarilayotgan smartfonlar Toshkentdagi “Fleshka” majmuasida sotila boshladi. Dekabr boshida esa Artel savdo belgisi Sport, Race, Sprint mobil telefonlari va Adi5 S hamda Perfect1 smartfonlarini taqdim etdi.
Facebook ijtimoiy tarmog‘idagi “Potribitel” guruhi a’zolari Beelinega guruh jamoasi nomidan murojaatnoma yuborib, natijada Beeline xizmatiga o‘zgartirish kiritishga erishgani 2013-yilda O‘znetda sodir bo‘lgan yana bir ahamiyatli hodisadir.

Beeline Uzbekistan 20-noyabrdan boshlab o‘z abonentlarini ogohlantirmasdan, ularning barchasi uchun qo‘shimcha pulli xizmat — “ovozli pochta” xizmatini joriy qilgan, natijada abonentlar ijtimoiy tarmoqlarda bunga norozilik bildirib, izohlar qoldirgan edi.
Aziz mushtariylar, yuqoridagi hodisalarni siz ham muhim deb hisoblaysizmi? Ro‘yxatga yana qaysi hodisalarni qo‘shimcha qilgan bo‘lardingiz?